Žiak, Miroslav, poslanec NR SR (2022-02-22):
Ďakujem, pán podpredseda, už som sa zľakol, že idete prerušiť schôdzu, lebo už čakám v podstate od rána na to vystúpenie, normálne som mal strach. Chcem najprv na začiatok môjho vystúpenia povedať, že ďakujem Robertovi Ficovi za kus dobrej roboty a konečne došiel svojho sľubu a vylepil bilbordy, ktoré sľuboval. Takúto reklamu si nikto z nás lepšiu nemohol priať, pretože to, vidíme to, čo sa deje teraz na Ukrajine, dokonca aj sám Robert Fico odsúdil, odsúdil konanie Ruska, respektíve Putina, že to, čo robí na Ukrajine, nie je správne. Ale chcel som sa vrátiť k tomu teraz, čo tu celé odznelo, a o tom, ako sa tu čítajú prepisy. Mrzí ma, že tu nie je teraz síce viacej poslancov SMER-u, tak ako keď si oni čítajú navzájom, tak teraz je ich takisto málo, ako keď my ich napríklad nepočúvame. A hovorí sa, že keď na vás nič nemáme, tak si niečo vyrobíme. Lebo počúvame prepis za prepisom. A aby ste mali úplnú predstavu, ako v praxi vyzerá také manipulatívne citovanie odposluchov a argumentácií prokuratúry proti vyšetrovateľom NAKA, a môžem teda ja, ako bývalý rozhodca môžem povedať, že mňa keby odpočúvali s kolegami v šatni, tak tiež by to nebolo úplne úžasné. Ale budem pokračovať, že, budem čítať pasáž z nedávneho rozhodnutia generálneho prokurátora o zamietnutí sťažnosti proti obvineniam. Generálny prokurátor, zastúpený prokurátorkou Habčákovou, preukazuje údajné účelové konanie obvinených a vymýšľanie dôvodov na začatie trestného stíhania tým, že na strane 43 cituje výrok vyšetrovateľa Ďurku nasledovne: „Uznesenie o začatí neni (nezrozumiteľné slová) , tam píšeme, čo chceme.” Má to vraj preukazovať, že obvinení vyšetrovatelia si do toho uznesenia napísali, čo chceli, teda vymyslené veci. No naozaj, čo teda v skutočnosti odznelo? Vyšetrovateľ Ďurka v skutočnosti povedal: „Uznesenie o začatí neni list Ježiškovi, že si tam píšeme, čo chceme.” Takže táto veta, tak ako v skutočnosti odznela, preukazuje pravý opak toho, čo sa ňou snaží preukázať prokuratúra. Lenže v kompletnom znení sa im nehodila, a tak časť z nej v prepise odposluchu účelovo označili ako nezrozumiteľné slová. My, čo tu sedíme už dlhšiu dobu, tak počuli sme veľakrát z úst odvolávateľov, respektíve z úst čitateľov, poslancov strany SMER nezrozumiteľné slová „he, he, he, b, b, b“ a tak ďalej a tak ďalej. Toto je len jeden príklad za všetky. V skutočnosti je v tých prepisoch a v uznesení generálneho prokurátora takýchto incidentov oveľa viac. Krajský súd v Bratislave to vo svojom rozhodnutí zhrnul v jednej vete, keď uzavrel, že zo zvukových záznamov vrátane ich v tom čase ešte necitovaných častí nevyplýva žiadne podozrenie z trestnej činnosti vyšetrovateľov. Páni, darmo tu môžte čítať, krútiť, manipulovať. Ak by daná pasáž o liste Ježiškovi bola naozaj zaznamenaná nezrozumiteľne, tak takúto nezrozumiteľnosť nie je možné využiť v neprospech obvinených, ale presne naopak. Okrem toho bolo to povedané v rozhovore za prítomnosti iných osôb, takže nepochybne existujú aj svedkovia tohoto rozhovoru. Keď som povedal, že je tu vôľa stíhať týchto vyšetrovateľov za každú cenu, tak z tohto je vidieť, že naozaj za každú, aj za cenu takýchto prízemných a ľahko odhaliteľných manipulácií. A takýmito citátmi potom niekto kŕmi ľudí na tlačovkách a podnecuje nenávisť. My už sme všetci zvyknutí, že strana SMER nepáchne pravdou. Budú sa tváriť tak, ako im idú preferencie v prieskumoch, ale nie ich preferencie, ale preferencie ľudí, tak ako to vyšlo, tak ako to vyšlo v konflikte o euro, o tú zmluvu, našu zmluvu s, našu zmluvu s Amerikou, obrannú zmluvu s Amerikou, ktorú iniciovala strana SMER. Môžme si dať niekoľko výrokov predsedu Roberta Fica: „Sme jediným proeurópskym ostrovom v strede Európy. Presne viem, kam chcem Slovensko dostať, do jadra Európskej únie. Slovensko má byť súčasťou vyššej rýchlosti, v prípade sa viacrýchlostná Únia stane realitou.“ A teraz idem na tie lepšie chuťovky. „Jediný rozdiel medzi USA a Slovenskou republikou spočíva v tom, že USA sú veľmi veľké a silné a nepotrebujú našu krajinu. Sme malý štát, ktorý sa v rámci kolektívnej bezpečnosti, otvorenej ekonomiky a hľadania trhov musí uchádzať o záujem veľmocí.“ Rok 2013 Washington, boli slová Roberta Fica. Pokračujeme: „Nechceme však robiť na Slovensku gestá pre gestá ani rinčať nejakými plechmi. Vláda Slovenskej republiky bude koordinovať svoje postoje k situácii na Ukrajine s našimi partnermi v Európskej únii a Severoatlantickej aliancii.“ To sú NATO, ktorým najväčším, najväčším lídrom v NATO sú Spojené štáty americké, s ktorými sme my podpísali zmluvu, schválili zmluvu, ktorú vy ste vynegociovali. „Je to návšteva, ktorá potvrdila všetky naše očakávania. Sme strategickí partneri a máme záujem na vzájomne výhodných vzťahoch s USA a toto pracovné stretnutie, ktoré sme absolvovali, takéto vzťahy absolútne potvrdilo.“ Opätovne výrok Roberta Fica z roku 2013 vo Washingtone. Toto jednoznačne dokazuje a ja už neviem, ako viac to vie dokázať to, okrem výroku, samozrejme, že v roku 2014 už nebude v politike a ďalších ix báchoriek, že Robert Fico je bohapustý klamár, ktorý sa nehanbí zneužívať obrannú bezpečnosť Slovenska len zato, aby si našiel politické body, aby ohrozil nás, ešte tu podnecuje ľudí cez svojho mopslíka Ľuboša Blahu, aby nás išli lynčovať, tých, čo sme si dovolili hlasovať za. Ten, čo má tie detské kiahne, teda ja viem, že sú len ovčie kiahne, mimochodom. Poďme ale ďalej. Druhý veľký líder opozície Peter Pellegrini. V roku 2019, už keď bol premiérom Slovenskej republiky: „Polku národa sme teraz vystrašili, že idú prísť americké vojská. No nejdú prísť. Videli ste vyjadrenia amerického veľvyslanca, ktorý povedal, že nechcú ani základňu, ani prítomnosť vojakov. Veď my sme suverénna krajina, veď s nami si tu nebude niekto robiť, čo my sami nechceme,“ rečnil Pellegrini. A následne kauzu obrannej zmluvy nazval pseudotémou. „V čase, keď ste,“ pýta sa novinárka, „v čase, keď ste zastávali pozíciu premiéra, ste dokonca otvorene kritizovali vášho kolegu pána Blahu za jeho negatívny výrok o Európskej únii a západných štruktúr. Ako predseda vlády ste naďalej prezentovali názor podporujúci zakotvenie Slovenska v západných štruktúrach, citujem, ,Európska únia je náš životný priestor´ a žiadali ste, aby sa pán Blaha zdržal svojich vyjadrení. Rozpomeňte sa na vaše výroky počas obdobia, keď ste zastávali funkciu premiéra, že zahraničnú politiku má v rukách vláda a minister zahraničných vecí, ktorí neuhnú od proeurópskych a proatlantických postojov. Aj bývalú predsedníčku výboru pre zahraničné záležitosti Cséfalvayovú ste vrelo podporovali v jej prozápadnej rétorike, za čo vás kritizoval predseda Slovenskej národnej strany Andrej Danko. Vaše momentálne vajatanie nad smerovaním Slovenska v plnej miere zodpovedá vášmu nastaveniu. Politické preferencie ste nadradili nad záujem krajiny.“ Ja verím, že pán poslanec Pellegrini to musí mať veľmi ťažké, lebo ja chápem, že vnútorne on je nastavený prozápadne aj sa sám určite cíti na Západe lepšie, ale nuž, keď prídu prieskumy a preferencie, povedia inak. Nehovoriac o tom, že, pán Pellegrini, ste absolútne diskvalifikovali, kde ste legitimizoval krok generálneho prokurátora, ktorý porovnával zmluvu o obrannej spolupráci s okupáciou v roku 1968. Sám ste otvorene prehlásil: „Čo je zlé, že to porovnal? S ktorou zmluvou to mal porovnať?“ Myslím si, že takýto populizmus nepatrí do slušných strán. A ak sa chcel pán Pellegrini dištancovať, tak ako to verejne rozpráva, od strany SMER, tak teraz mal veľkú možnosť. Teraz mal najväčšiu možnosť sa zbaviť tohto biľagu, ktorý si so sebou nesie, tak ako má možnosť sa zbaviť niektorých svojich kolegov, ktorí mu robia stále zlé meno. Teraz sa vrátim k pánovi mopslíkovi Blahovi, ktorý je teraz novým ideológom strany SMER. Na jeho apel, aby prichádzal lynč zo strany obyvateľov za to, ako sme hlasovali, dokonca aj ústava deklaruje slobodné hlasovanie, a chápem, že pán Matovič robil protesty pred bytmi predchádzajúcich politikov, ale to boli luxusné miliardové vily, ale hecovať ľudí k tomu, aby išli protestovať, slušných ľudí, za to, že hlasovali za nejakú zmluvu, ktorá negarantuje absolútne nič z toho, čo ste šírili, tak slušní ľudia vám chcú odkázať a mám to tu napísané a nevie to len pán Blaha: „Vážený pán Blaha, pán Fico, vaša zloba a agresivita na sociálnych sieťach presahuje všetky medze. Vy veľmi dobre viete, čo robíte, akú úroveň má dav, ktorý burcujete. Viete, že dav, ktorý je na druhej strane, v drvivej väčšine rešpektuje pravidlá slušného správania a občianskej spoločnosti a spoliehate sa na to, že sa nezníži k tomu, na čo hecujete svojich fanúšikov. Máte pravdu, neznížime sa na vašu úroveň, ale je to čím ďalej, tým ťažšie. S pozdravom stále zatiaľ slušní občania.“ Pán Blaha, len tak ďalej. Ja rozumiem, že Robert Fico potrebuje občiansku vojnu a občianske nepokoje k tomu, aby si zachránil svoj krk pred orgánmi činnými v trestnom konaní, ktoré v súčasnosti zastupuje Roman Mikulec, ktorý rozviazal konečne týmto ľuďom ruky, a viem, že to nemajú ľahké. Vládli ste 12 rokov, ovládli ste políciu, ovládli ste prokuratúru, ovládli ste súdy. A títo odvážni ľudia, už keď videli, že konečne padáte na zem, už pred voľbami v roku 2020 začali naberať na odvahe a teraz sa im konečne rozviazali ruky. Chápem, že treba na nich niečo nájsť. Chápem, že treba ich diskvalifikovať. Len osobne si neviem predstaviť, ako môžete získavať takéto odposluchy od policajtov, od ich súkromných rozhovorov. Hocikto z nás, keby mal takýto súkromný rozhovor, no chcem vidieť túto stranu od kotlebovcov, že ich súkromné rozhovory. No to keby sme nahrali, tak to musí byť perla za perlou. By sme boli zrejme v koncentračných táboroch. Chcem sa spýtať, koho si viete predstaviť na pozícii ministra vnútra. Mal by to byť Robert Kaliňák? Budeme odnášať nových Vietnamcov alebo nejakých iných občanov teraz? Do Ruska by sme zvážali nejakých uprchlíkov, utečencov, ktorí nesúhlasia s režimom? Kali by, tak by prišiel zmätený, by prišiel na nejakú tlačovku, zase by popozeral, odišiel. Musel byť dobrý matroš, musel byť fakt dobrý matroš. Máme tu spísané rôzne body k odvolávaniu, ktoré treba, aby odzneli, keďže sme tu počúvali štyri hodiny rôzne texty. Síce vyjadrenia vyšetrovateľa nie sú nijak v nahrávkach ukážkovo profesionálne, ale každé vyšetrovanie sa musí držať faktov. Čiže skutočné naplnenie trestného činu. O faktoch sa vyjadril krajský súd, a to na základe toho, že vyjadrenie vyšetrovateľov ani len náznakom nemožno spojiť s naplnením skutkov, pre ktoré chcete ministra vnútra odvolať. Ak nenaplnili nič z toho, o čom sa tu súkromne bavili, za čo by ich bolo možné aj trestne stíhať, tak je to dôkaz leda ak pre vašu populistickú politiku. No a toho sme tu všetci svedkom už od vlastne piatku. Vyčítate, vyčítate tu rôzne bezpečnostné previerky a pozície a odvolávate sa na to, že ako môžu urážať takto ženu. Ale ja sa pýtam, že vaša pani asistentka Trošková, ktorá vám bola dosadená v podstate cez pána Jasaňa a nemala bezpečnostnú previerku, zastupovala Slovenskú republiku na rôznych fórach, medzinárodných fórach, či to bolo stretnutie s pani Merkelovou, alebo ako už tu spomínala Monika Kozelová, pri špeciálnej žatve. A dneska už vieme vďaka správam, ktoré si písal Kočner s Bödörom, aké dobré hlásenia písala Vadalovi a Bödörovi. Všetci si dodnes pamätáme, ako ste dával vyjadrenia, že poznáte iba Bödöra staršieho. No potom prišla konfrontácia vďaka informáciám z telefonátu patriacemu Úradu vlády a ktorý, v ktorom, v tom čase používala práve Trošková. Výpoveď Jankovskej tiež jasne dokazovala, že Bödör mladší navštevoval pravidelne Súmračnú. Možno tam zmizli tie povestné mince. Teraz ste zrazu otočil, že veď jasné, že ste s ním mohol jednať ohľadne zabezpečenia vášho sídla, ktoré vykonávala firma jeho otca. Ďalším dôkazom je, že keď nezákonne získanom... je prepojenosť Kaliňáka s Baštrnákom. Dovtedy tiež zapieral akúkoľvek spojitosť, no po zverejnení účtu vieme, že Baštrnák presunul akcie na Kaliňáka. Pamätáme si všetci veľké haló v roku 2016, keď bývalého poslanca Jozefa Rajtára a jeho, teda hlavne jeho asistenta tu naháňala polícia vyslovene za účelom šikany. To už nebolo zneužitie právomoci, to už nebolo zneužitie právomoci? Pridávam aj domnienku, pri nahrávke z chaty tiež ukázala nejakú komunikáciu, kde sa vám vyjadril k Žilinkovi, ako vám poslal odkaz na 363, ale to, že vám poslal smajlíka. Dokonca si pamätáme pána Žilinku po boku Kaliňáka, keď otvárali spolu požiarnu zbrojnicu a vraj tam bola už družná párty, kde sa k sebe správali len mierne priateľsky. Takže ono aj keď si môžme spájať plno vecí na základe zdania alebo na určité situácie, no keďže ste vraj právnikom, tak by ste mal dobre vedieť, že poukazovať na niečo trestné je nutné na základe preukázaných dôkazov a nie na základe emócií či nejakého pohoršenia. Tie príklady, ktoré som vám tu dal ja, boli a sú preukázané na základe dôkazov, no vy tu spájate vyjadrenia z nahrávky, ktoré sa nejak nedajú spojiť s ich následným konaním. A to je veľký rozdiel. Pretože Ján Kuciak bol monitorovaný vaším človekom. Bol vaším blízkym človekom monitorovaný a následne aj zavraždený. Keď si spomenieme na tiež už spomínaný dnes hlas podobný Ficovi, tiež keď si spomenieme na názvy alebo, resp. slová skutok sa nestal. A ja tu môžem menovať, ja tu mám kopec papierov, môžem menovať všetky vaše kauzy, môžem to tu tiež čítať, mám ešte 14 minút, môžem to všetko čítať, správu po správe. O prepojení Baštrnáka s Kaliňákom, ako býval v daňovom... u daňového podvodníka. Správy Kočnera s Bödörom, najznámejšiu, „ak sa SMER neudrží pri moci, tak skončíme všetci v base!“ To sú podľa mňa tiež také isté emócie, ako ktoré tu šírite vy. Kočner: „Pokiaľ sa do vlády dostane opozícia,“ samozrejme, nie súčasná, „nepomôže nám ani odsťahovať sa na severný pól.“ Takisto Kočner: „Zapadlo to do toho, že na Generálnu prokuratúru niekoho majú. Tak asi nakoniec to bude Jarík. J... na to, treba sa odsťahovať, lebo ak je to tak, začínam tomu veriť, tak nás všetkých šéf dovedie do záhuby.“ Odpisuje mu pán Bödör: „Hm, súhlas, pripúšťam.“ Kočner sa baví o dohode s Milanom v súvislosti s výpoveďou Pavla Ruska ešte z minulého roka, pred tým, ako Kočnera zatkli, už teda viacej rokov dozadu, keďže toto nie je úplne aktuálne. Kočner: „Ruska volajú na inšpekciu vypovedať. Je pod kontrolou alebo nie?“ pýta sa Bödöra. „Teda či ešte platí dohoda s Milanom,“ dodáva. „Neviem, podľa mňa áno,“ odpovedá Bödör. Šéfom inšpekcie bol vtedy dnešný policajný prezident Milan Lučanský. „Okej,“ odpovedal Bödör Kočnerovi. Treba pripomenúť slávny výrok: „Hoď to na Milana.“ V tej súvislosti som si doniesol aj tento môj pekný odznačik Hoď to na Milana, ktorý som si dovolil rozdať všetkým vám, poslanci SMER-u. Vidím, že ho hrdo nenosíte na hrudi, tak ako ste dokázali nosiť odznačiky „All for Milan“ a keď, možno z ilegálne, neviem, ako vy to tvrdíte, z ilegálne zobratej nahrávky z poľovníckej chaty vyšlo najavo, vy ste boli tí, ktorí všetku špinu chceli hodiť na Milana Lučanského. Je to brutálne, pokrytecky chrapúnske, že dokážete zneužívať ešte aj mŕtveho človeka, ktorý bol vaším človekom. Ja si neviem predstaviť, že by som takéto niečo dokázal spraviť. Keby som si vyoperoval celú chrbticu, vytrhal všetky rebrá a plazil sa po zemi ako slizký had, tak vtedy by som možno také niečo dokázal spraviť. Ale takúto bezcharakternosť si neviem ani predstaviť. Môžme si pripomenúť rozpustenie tímu Kuciak po vražde Jána a Martiny, keď sa začalo vyšetrovanie, kto bol skutočným vrahom. Celý tím bol rozpustený, taktiež na mieste vraždy bol pán Krajmer. Človek, ktorý tam nemal čo robiť. Odstúpil vtedy minister vnútra? Až po verejnom tlaku, ktorý stiahol aj vášho predsedu Roberta Fica z pozície premiéra. Ešte sa chcem spýtať, kde máte vášho Počiatka. On sa nejak vyparil. Resuscitujete tu Kaliňáka, resitujete, resetujete tu, resuscitujete Tibora Gašpara, prečo neoživíte aj Počiatka? Či je niekde odprataný, aby nerobil hanbu ako Kali? Pamätám si vašu hrádzu proti extrémizmu v roku 2016. Chápem, že to bola politická zámienka na to, aby ste mohli vytvoriť trojcípu vládu, štvorcípu vládu s MOST-om a SIEŤ-ou, aby mali aj títo argument pre svojich voličov. Ale videli sme všetci, že im to nepomohlo. No teraz zrazu hrádza proti extrémizmu sa roztrhla a Robert Fico avizuje, že dokáže sa spojiť aj s Republikou alebo s Kotlebom, len aby sa dostal k moci. Každý príčetný človek vie, že to je len signál policajtom, prokurátorom, že pozor, my sa vieme vrátiť. Nestíhajte našich ľudí! Však my vám pôjdeme po krku, my vás stále odpočúvame, pozrite sa, vieme tu dávať Mikulca dole preto, lebo vaši ľudia si robia konečne prácu. Treba ich zničiť. Spomínal ma tu aj pán Šutaj Eštok, tak som si dovolil v tejto chvíľke aspoň na neho v krátkosti zareagovať. Človek, ktorý robil právnika Kičurovi. Robil na Úrade vlády, nikdy nepracoval. Sú legendy z Mladých sociálnych demokratov, ako chodil na mercedesoch na stretnutia Mladých sociálnych demokratov, sa bude povyšovať nad ostatných ľudí, pritom, potom zahlási, že Národná rada je nadriadená parlamentu, tak tento človek je asi tak šikovný právnik, tak ako je Kičura čestný človek. Mám ešte 10 minút. Spomenieme ďalej nezákonné lustrovanie novinárov a ich členov rodín, ktoré bolo riadené tiež vašimi ľuďmi. Odstúpil vtedy minister vnútra? Jáj, neodstúpil. Chcem sa spýtať, neni vám trápne hovoriť o väznených ľuďoch, o Kováčikovi alebo Jankovskej ako politických väzňoch v konotácii s takou Miladou Horákovou, ktorá bola čestný človek a bojovala proti reálnej okupácii tej doby, ktorú dokonca nedokázali ani nacisti utlačiť, až pritom prišla pre Ľuboša Blahu ľubozvučná strana a tá jej dokázala zlomiť, a nie zlomiť, popraviť. A vy takýchto ľudí, ktorí chodili v norkových kožuchoch, ktorí mali skóre 60 ku 1 ako špeciálni prokurátori, mali 170-tisíc len tak vo vačku, idete porovnávať s reálnym politickým väzňom Miladou Horákovou, ktorá obetovala svoj život v boji proti takým, ako ste vy? Z vášho supizmu sa mi chce zvracať. Chcem sa spýtať, ako sa musel cítiť taký Ľuboš Blaha, keď Robert Fico utekal do Ameriky triasť si ruku s Obamom alebo Bidenom. Vtedy jeho hovnomety na sociálnych sieťach nešírili... (Prerušenie vystúpenia predsedajúcim.)